คณะกรรมการกำกับตลาดทุน

๒
-ร่าง-
ประกาศคณะกรรมการกำกับตลาดทุน
ที่  ทจ.  ๓๑/๒๕๖๙
เรื่อง  การเสนอขายหุ้นที่ออกใหม่โดยบริษัทมหาชนจำกัดเพื่อการเป็นบริษัทจดทะเบียน
ในตลาดหลักทรัพย์ไลฟ์เอ็กซ์เช้นจ์  และการเสนอขายหลักทรัพย์ของ
บริษัทจดทะเบียนในตลาดหลักทรัพย์ไลฟ์เอ็กซ์เช้นจ์
(ฉบับที่  ๖)


อาศัยอำนาจตามความในมาตรา  ๑๖/๖  วรรคสอง  (๑)  แห่งพระราชบัญญัติหลักทรัพย์
และตลาดหลักทรัพย์  พ.ศ.  ๒๕๓๕  ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์  (ฉบับที่  ๔)  พ.ศ.  ๒๕๕๑  และมาตรา  ๓๕  แห่งพระราชบัญญัติหลักทรัพย์และตลาดหลักทรัพย์  
พ.ศ.  ๒๕๓๕  คณะกรรมการกำกับตลาดทุนออกประกาศไว้  ดังต่อไปนี้
ข้อ	๑	ให้เพิ่มความต่อไปนี้เป็น  (๓)  ของข้อ  ๓  แห่งประกาศคณะกรรมการกำกับตลาดทุน  ที่  ทจ.  ๗๑/๒๕๖๔  เรื่อง  การเสนอขายหุ้นที่ออกใหม่โดยบริษัทมหาชนจำกัดเพื่อการเป็นบริษัท
จดทะเบียนในตลาดหลักทรัพย์ไลฟ์เอ็กซ์เช้นจ์  และการเสนอขายหลักทรัพย์ของบริษัทจดทะเบียน
ในตลาดหลักทรัพย์ไลฟ์เอ็กซ์เช้นจ์  ลงวันที่  ๒๙  ธันวาคม  พ.ศ.  ๒๕๖๔  
“(๓)	การเสนอขายหุ้นที่ออกโดยบริษัทจดทะเบียนในตลาดหลักทรัพย์ไลฟ์เอ็กซ์เช้นจ์
ในวงจำกัด  แต่ไม่รวมถึงการเสนอขายหุ้น  ดังต่อไปนี้
(ก)	การเสนอขายหุ้นต่อผู้ลงทุนหลักโดยเฉพาะเจาะจง  (cornerstone  investor)  ซึ่งอยู่ภายใต้บังคับประกาศคณะกรรมการกำกับตลาดทุนว่าด้วยการอนุญาตให้เสนอขายหุ้นที่ออกใหม่ต่อผู้ลงทุนหลักโดยเฉพาะเจาะจงเพื่อประโยชน์ในการเสนอขายหุ้นที่ออกใหม่ต่อประชาชนเป็นการทั่วไป
(ข)	การเสนอขายหุ้นต่อกรรมการหรือพนักงาน  ซึ่งอยู่ภายใต้บังคับประกาศคณะกรรมการกำกับตลาดทุนว่าด้วยการเสนอขายหลักทรัพย์ที่ออกใหม่ต่อกรรมการหรือพนักงาน”
ข้อ	๒	ให้ยกเลิกความในวรรคสองของข้อ  ๗  แห่งประกาศคณะกรรมการกำกับตลาดทุน  
ที่  ทจ.  ๗๑/๒๕๖๔  เรื่อง  การเสนอขายหุ้นที่ออกใหม่โดยบริษัทมหาชนจำกัดเพื่อการเป็นบริษัท
จดทะเบียนในตลาดหลักทรัพย์ไลฟ์เอ็กซ์เช้นจ์  และการเสนอขายหลักทรัพย์ของบริษัทจดทะเบียน
ในตลาดหลักทรัพย์ไลฟ์เอ็กซ์เช้นจ์  ลงวันที่  ๒๙  ธันวาคม  พ.ศ.  ๒๕๖๔  และให้ใช้ความต่อไปนี้แทน
“การผ่อนผันตามวรรคหนึ่งให้คำนึงถึงปัจจัยดังนี้  ทั้งนี้  สำนักงานอาจกำหนดเงื่อนไขให้บริษัทต้องปฏิบัติด้วยก็ได้  
(๑)	ความเหมาะสมและความเพียงพอของข้อมูลประกอบการตัดสินใจลงทุนและมาตรการคุ้มครองผู้ลงทุนเป็นสำคัญ  ในกรณีเป็นการเสนอขายหุ้นที่ออกใหม่ต่อประชาชนเป็นการทั่วไป
ตามภาค  ๒
(๒)	ความเหมาะสมและความเพียงพอของข้อมูลประกอบการตัดสินใจของผู้ถือหุ้นในการออกเสียงลงคะแนนในวาระที่บริษัทจดทะเบียนขอมติออกหุ้นใหม่และมาตรการคุ้มครองผู้ถือหุ้นเป็นสำคัญ  
ในกรณีเป็นการเสนอขายหุ้นที่ออกใหม่ในวงจำกัดตามภาค  ๒/๑”
ข้อ	๓	ให้ยกเลิกความใน  (๔)  ของข้อ  ๘  แห่งประกาศคณะกรรมการกำกับตลาดทุน  
ที่  ทจ.  ๗๑/๒๕๖๔  เรื่อง  การเสนอขายหุ้นที่ออกใหม่โดยบริษัทมหาชนจำกัดเพื่อการเป็นบริษัท
จดทะเบียนในตลาดหลักทรัพย์ไลฟ์เอ็กซ์เช้นจ์  และการเสนอขายหลักทรัพย์ของบริษัทจดทะเบียน
ในตลาดหลักทรัพย์ไลฟ์เอ็กซ์เช้นจ์  ลงวันที่  ๒๙  ธันวาคม  พ.ศ.  ๒๕๖๔  และให้ใช้ความต่อไปนี้แทน
“(๔)	การเสนอขายหลักทรัพย์อาจก่อให้เกิดความเสียหายต่อผู้ลงทุนโดยรวม  หรืออาจทำให้
ผู้ลงทุนโดยรวมไม่ได้รับความเป็นธรรม  หรือผู้ลงทุนอาจไม่ได้รับข้อมูลที่ถูกต้องหรือเพียงพอประกอบ
การตัดสินใจลงทุน  ทั้งนี้  ในกรณีเป็นการเสนอขายหุ้นที่ออกใหม่ในวงจำกัดตามภาค  ๒/๑  ให้พิจารณาความไม่เป็นธรรมหรือความเสียหายต่อผู้ถือหุ้นโดยรวมของบริษัทจดทะเบียนแทน”
ข้อ	๔	ให้เพิ่มความต่อไปนี้เป็นภาค  ๒/๑  การอนุญาตให้เสนอขายหุ้นที่ออกใหม่ในวงจำกัด  ข้อ  ๒๐/๑  ข้อ  ๒๐/๒  ข้อ  ๒๐/๓  ข้อ  ๒๐/๔  ข้อ  ๒๐/๕  และข้อ  ๒๐/๖  แห่งประกาศคณะกรรมการกำกับตลาดทุน  ที่  ทจ.  ๗๑/๒๕๖๔  เรื่อง  การเสนอขายหุ้นที่ออกใหม่โดยบริษัทมหาชนจำกัดเพื่อ
การเป็นบริษัทจดทะเบียนในตลาดหลักทรัพย์ไลฟ์เอ็กซ์เช้นจ์  และการเสนอขายหลักทรัพย์ของบริษัท
จดทะเบียนในตลาดหลักทรัพย์ไลฟ์เอ็กซ์เช้นจ์  ลงวันที่  ๒๙  ธันวาคม  พ.ศ.  ๒๕๖๔







“ภาค  ๒/๑
การอนุญาตให้เสนอขายหุ้นที่ออกใหม่ในวงจำกัด


หมวด  ๑
หลักเกณฑ์การอนุญาต


ข้อ	๒๐/๑	การเสนอขายหุ้นที่ออกใหม่ของบริษัทจดทะเบียนในวงจำกัด  ให้ถือว่าได้รับอนุญาตจากสำนักงานเมื่อเป็นไปตามหลักเกณฑ์  ดังต่อไปนี้
(1) บริษัทจดทะเบียนที่เสนอขายต้องเป็นไปตามข้อ  ๒๐/๒
(2) เป็นการเสนอขายต่อผู้ลงทุนที่มีลักษณะ  จำนวน  และมูลค่าการเสนอขายเป็นไปตาม
ข้อ  ๒๐/๕
ข้อ	๒๐/๒	บริษัทจดทะเบียนที่เสนอขายหุ้นที่ออกใหม่ในวงจำกัด  ต้องเป็นไปตามหลักเกณฑ์ที่ครบถ้วน  ดังต่อไปนี้
(1) การประกอบธุรกิจของบริษัทจดทะเบียนไม่มีลักษณะเป็นการประกอบธุรกิจบริหาร
จัดการเงินลงทุน  (investment  company)  และไม่มีพฤติกรรมที่แสดงให้เห็นว่าการดำเนินงานของบริษัท  การบริหารงานของกรรมการและผู้บริหาร  ตลอดจนการเปิดเผยนโยบายการดำเนินงานของบริษัทต่อสาธารณชน  มีวัตถุประสงค์เพื่อให้ผู้ลงทุนได้รับผลตอบแทนจากการลงทุนในลักษณะเช่นเดียวกับการประกอบธุรกิจบริหารจัดการเงินลงทุน
[bookmark: _Hlk110430783](๒)	ที่ประชุมผู้ถือหุ้นของบริษัทจดทะเบียนมีมติกำหนดราคาเสนอขายหุ้นไว้อย่างชัดเจน
โดยระบุราคาที่แน่นอน  ทั้งนี้  ราคาที่แน่นอนดังกล่าวจะกำหนดเป็นราคาขั้นต่ำ  เป็นช่วงราคา  
หรือเป็นสูตรการคำนวณที่อย่างน้อยต้องแสดงราคาขั้นต่ำก็ได้
(๓)	บริษัทจดทะเบียนได้ดำเนินการเกี่ยวกับการเรียกประชุมผู้ถือหุ้นเพื่อขออนุมัติการออกและเสนอขายหุ้นในวงจำกัดดังนี้
(ก)	จัดส่งหนังสือนัดประชุมถึงผู้ถือหุ้นล่วงหน้าอย่างน้อย  ๑๔  วันก่อนวันประชุม  
และเปิดเผยหนังสือนัดประชุมดังกล่าวผ่านระบบการรับส่งข้อมูลของตลาดหลักทรัพย์แห่งประเทศไทยตามแนวทางที่ตลาดหลักทรัพย์แห่งประเทศไทยกำหนด
(ข)	หนังสือนัดประชุมที่จัดส่งให้แก่ผู้ถือหุ้นมีข้อมูลตามประกาศคณะกรรมการกำกับตลาดทุนว่าด้วยรายการในหนังสือนัดประชุมผู้ถือหุ้นของบริษัทจดทะเบียนเพื่อขออนุมัติการออก
และเสนอขายหลักทรัพย์
(๔)	มติที่ประชุมผู้ถือหุ้นที่อนุมัติการออกและเสนอขายหุ้นในวงจำกัดตามมาตรา  ๑๓๖  
และมาตรา  ๑๓๗  แห่งพระราชบัญญัติบริษัทมหาชนจำกัด  พ.ศ.  ๒๕๓๕  ต้องมีคะแนนเสียงไม่น้อยกว่า  
๓  ใน  ๔  ของผู้ถือหุ้นที่มาประชุมและมีสิทธิออกเสียง
ในกรณีที่การเสนอขายหุ้นที่ออกใหม่ในวงจำกัดตามวรรคหนึ่ง  เป็นหุ้นที่เหลือจากการเสนอขายต่อผู้ถือหุ้นตามสัดส่วนการถือหุ้น  ต้องเป็นไปตามหลักเกณฑ์เพิ่มเติม  ดังต่อไปนี้  ด้วย  
(๑)	การเสนอขายหุ้นที่เหลือดังกล่าวต้องเป็นหุ้นที่เหลือจากการจัดสรรให้แก่ผู้ถือหุ้น
ตามสัดส่วนการถือหุ้นจนกว่าจะไม่มีผู้ถือหุ้นใช้สิทธิแล้ว
(๒)	มีราคาเสนอขายหุ้นในวงจำกัดไม่ต่ำกว่าราคาเสนอขายต่อผู้ถือหุ้น  
(๓)	ในกรณีที่คณะกรรมการจะเป็นผู้พิจารณาเสนอขายหุ้นที่เหลือในวงจำกัด  วาระการประชุมที่ขออนุมัติการเสนอขายหุ้นต่อผู้ถือหุ้นต้องระบุไว้อย่างชัดแจ้งให้คณะกรรมการสามารถดำเนินการดังกล่าวได้ในราคาที่ไม่ต่ำกว่าการเสนอขายต่อผู้ถือหุ้น
ข้อ	๒๐/๓	วิธีคำนวณราคาตลาดสำหรับการเปิดเผยข้อมูลตามข้อ  ๒๐/๒  วรรคหนึ่ง  
(๓)  (ข)  ให้ใช้มูลค่าที่สูงกว่าระหว่างมูลค่า  ดังต่อไปนี้  
(๑)	ราคาถัวเฉลี่ยถ่วงน้ำหนัก
(๒)	มูลค่าทางบัญชี  (book  value)
ราคาถัวเฉลี่ยถ่วงน้ำหนักตามวรรคหนึ่ง  (๑)  ได้แก่  ราคาถัวเฉลี่ยถ่วงน้ำหนักของหุ้น
ในตลาดหลักทรัพย์ไลฟ์เอ็กซ์เช้นจ์ย้อนหลังไม่น้อยกว่า  ๗  วันทำการติดต่อกันแต่ไม่เกิน  ๑๕  วันทำการติดต่อกัน  ก่อนวันที่คณะกรรมการมีมติเสนอวาระต่อที่ประชุมผู้ถือหุ้นเพื่อขออนุมัติให้บริษัทจดทะเบียนออกและเสนอขายหุ้นในวงจำกัด
ข้อ	๒๐/๔	ในกรณีที่ใช้ราคาถัวเฉลี่ยถ่วงน้ำหนักเป็นราคาตลาดตามข้อ  ๒๐/๓  
หากคณะกรรมการเห็นว่ามีเหตุอันสมควรเมื่อพิจารณาถึงประโยชน์ที่ดีที่สุดของบริษัทจดทะเบียน  คณะกรรมการอาจกำหนดราคาเสนอขาย  ดังต่อไปนี้
(๑)	กำหนดราคาเสนอขายสูงกว่าราคาตลาด
(๒)	กำหนดราคาเสนอขายโดยมีส่วนลดได้แต่ต้องไม่เกินร้อยละ  ๑๐  ของราคาตลาด  
โดยในการกำหนดส่วนลดดังกล่าวคณะกรรมการได้พิจารณาจากสภาวะตลาด  ณ  ขณะนั้นด้วยแล้ว
ข้อ	๒๐/๕	การเสนอขายหุ้นที่ออกใหม่ของบริษัทจดทะเบียนในวงจำกัด  ต้องเป็นการเสนอขายต่อผู้ลงทุนสถาบัน  ผู้ลงทุนรายใหญ่พิเศษ  หรือผู้ลงทุนรายใหญ่  ตามประกาศคณะกรรมการกำกับหลักทรัพย์และตลาดหลักทรัพย์ว่าด้วยการกำหนดบทนิยามผู้ลงทุนสถาบัน  ผู้ลงทุนรายใหญ่พิเศษ  
และผู้ลงทุนรายใหญ่  และเป็นไปตามหลักเกณฑ์ที่ครบถ้วน  ดังต่อไปนี้
(๑)	เป็นการเสนอขายต่อผู้ลงทุนซึ่งมีจำนวนไม่เกิน  ๕๐  รายภายในรอบระยะเวลา  ๑๒  เดือน  
(๒)	เป็นการเสนอขายที่มีมูลค่ารวมกันทั้งสิ้นน้อยกว่า  ๑๐  ล้านบาทภายในรอบระยะเวลา  ๑๒  เดือน  ทั้งนี้  การคำนวณมูลค่ารวมของหุ้นดังกล่าว  ให้ถือเอาราคาเสนอขายหุ้นนั้นเป็นเกณฑ์
หมวด  ๒
เงื่อนไขภายหลังการอนุญาต


ข้อ	๒๐/๖	ให้บริษัทจดทะเบียนที่ได้รับอนุญาตตามหมวด  ๑  ปฏิบัติตามเงื่อนไข  ดังต่อไปนี้
(๑)	เสนอขายหุ้นให้แล้วเสร็จภายในระยะเวลาที่ได้รับอนุมัติจากที่ประชุมผู้ถือหุ้น  แต่ต้องไม่เกิน  ๓  เดือน  นับแต่วันที่ที่ประชุมผู้ถือหุ้นมีมติอนุมัติให้เสนอขายหุ้น  หรือนับแต่สิ้นสุดระยะเวลาการเสนอขายหุ้นที่ออกใหม่ต่อผู้ถือหุ้น  แล้วแต่กรณี
เพื่อประโยชน์ในการปฏิบัติตามวรรคหนึ่ง  ให้คำว่า  “วันที่ที่ประชุมผู้ถือหุ้นมีมติอนุมัติให้เสนอขายหุ้น”  หมายความว่า  วันที่ที่ประชุมผู้ถือหุ้นมีมติให้เสนอขายหุ้นในวงจำกัดตามมาตรา  ๑๓๗  
แห่งพระราชบัญญัติบริษัทมหาชนจำกัด  พ.ศ. ๒๕๓๕
(๒)	ไม่โฆษณาการเสนอขายหุ้นต่อบุคคลเป็นการทั่วไป  และในกรณีที่ประสงค์จะให้ข้อมูลเกี่ยวกับหุ้นที่จะเสนอขายหรืออยู่ระหว่างเสนอขาย  ผู้ได้รับอนุญาตต้องให้ข้อมูลดังกล่าวแก่ผู้ลงทุน
โดยเฉพาะเจาะจงหรือแก่บุคคลเท่าที่จำเป็นเท่านั้น
(๓)	ไม่เสนอขายหุ้นที่ได้รับอนุญาตแก่บุคคลดังนี้  
(ก)	บริษัทย่อย
(ข)	บุคคลที่เกี่ยวโยงกันตามประกาศคณะกรรมการกำกับตลาดทุนว่าด้วยการปฏิบัติหน้าที่ของบริษัทภายหลังการเสนอขายหุ้นที่ออกใหม่เพื่อการเป็นบริษัทจดทะเบียนในตลาดหลักทรัพย์
ไลฟ์เอ็กซ์เช้นจ์  เว้นแต่ผู้ได้รับอนุญาตจะได้ปฏิบัติให้เป็นไปตามหลักเกณฑ์ที่กำหนดตามประกาศดังกล่าวแล้ว
(๔)	ใช้เงินที่ได้รับจากการเสนอขายหุ้นตามวัตถุประสงค์ที่ระบุไว้ในหนังสือนัดประชุมผู้ถือหุ้นเพื่อขออนุมัติการออกและเสนอขายหุ้นที่ออกใหม่ในวงจำกัดดังกล่าว  เว้นแต่ที่ประชุมผู้ถือหุ้นมีมติอนุมัติให้เปลี่ยนแปลงวัตถุประสงค์ของการใช้เงิน  ทั้งนี้  หนังสือนัดประชุมผู้ถือหุ้นเพื่อขอมติดังกล่าวต้องเป็นไปตามที่กำหนดในประกาศคณะกรรมการกำกับตลาดทุนว่าด้วยรายการในหนังสือนัดประชุมผู้ถือหุ้นของบริษัทจดทะเบียน”
ข้อ	๕	ประกาศนี้ให้ใช้บังคับตั้งแต่วันที่  ๑  พฤศจิกายน  พ.ศ.  ๒๕๖๙  เป็นต้นไป
ประกาศ  ณ  วันที่  ๑๒  ตุลาคม  พ.ศ.  ๒๕๖๙

